Faybish Golub. Faybish Moiseyevich Golub (1903-yil 5-may Minsk viloyati Igumen — 1974-yil 23-yanvar, Samarqand) — sovet tibbiyot olimi, jarroh. Tibbiyot fanlari doktori (1941), professor (1945), Oʻzbekiston SSRda xizmat koʻrsatgan fan arbobi, SSSR sogʻliqni saqlash aʼlochisi. Biografiyasi. 1927-yilda Belorussiya davlat universitetining tibbiyot fakultetini tamomlagan, shundan soʻng Vitebsk viloyatidagi tuman kasalxonasida shifokor boʻlib ishlagan. 1932-yildan Minsk tibbiyot institutining jarrohlik klinikasida dars bergan (assistent, 1938-yildan — dotsent). 1941—1944-yillarda Mordoviya ASSR evakuatsiya kasalxonalarining bosh jarrohi boʻlgan. 1944—1945-yillarda Kislovodsk tibbiyot institutining jarrohlik kafedrasi mudiri. 1945-yilda KPSS(b) safiga kirgan. 1945—1954-yillarda Kishinyov tibbiyot instituti gospital xirurgiyasi kafedrasining asoschisi va birinchi mudiri hamda professori. 1954—1956-yillarda Samarqand tibbiyot institutining umumiy xirurgiya, 1956—1974-yillarda fakultet xirurgiyasi kafedrasiga mudirlik qilgan. Minsk, Kishinyov, Samarqand shahar kengashlariga deputat etib saylangan. 1974-yil 23-yanvarda vafot etgan, Samarqand markaziy qabristoniga dafn etilgan. Oilasi. Otasi — Musa Berkovich Golub (1875—1966), matematika oʻqituvchisi, Belorussiya SSRda xizmat koʻrsatgan oʻqituvchi, Lenin ordeni sohibi; onasi — Xaya Oizerovna Golub; Xotini — Sofya Moiseyevna Golub-Gorelik (1903—1972), kardiolog; Qizi — Inna Faybishevna Golub (1930-yilda tugʻilgan), oftalmolog. Aka-ukalari. — David Moiseyevich Golub (1901—2001), anatomist, Minsk tibbiyot instituti normal anatomiya kafedrasi mudiri, Belorussiya SSR Fanlar akademiyasi akademigi, SSSR Davlat mukofoti laureati (1974); — Ilya Moiseyevich Golub, fizika-matematika fanlari nomzodi. Opa-singillari. — Faina Moiseyevna Golub, oʻqituvchi; — Sima Moiseyevna Golub, oʻqituvchi; — Berta Moiseyevna Golub, agronom. Ilmiy faoliyati. Periferik nerv shikastlanishida neyrotrofik buzilishlarning morfologiyasi, patogenezi va davolash, qorin boʻshligʻida jarrohligi, ontogenezda skelet, periferik nervlar va buyrak usti bezlarining kombinatsiyalangan nurlanish shikastlanishining morfologiyasi, patogenezi va terapevtik tuzatish usullari, saraton jarrohligimavzularida izlanishlar olib borgan. Faybish Golub 1936-yilda nomzodlik, 1941-yilda doktorlik dissertatsiyasini himoya qilgan. U 32 nafar fan nomzodi va 5 nafar fan doktori tayyorlagan, 130 dan ortiq ilmiy ishlar muallifi hisoblanadi.